Publication: Magyar Közlöny
Issue: MK-1999-74 (Year: 1999, Number: 74)
Era: 1990-2004
Section: a 34/1999. (VIII. 24.) OM rendelethez
Paragraph Index: 303

1. A képzési cél A képzés célja olyan pedagógus szakemberek képzése, akik — a közel százéves hagyományokkal rendelkező, világszerte széles körben elterjedt Montessori-pedagógia szemléletmódjára alapozva — széles körű, más alternatív pedagógiákra is kitekintő pedagógiai elméleti és gyakorlati tudásuk birtokában képesek az oktatás-nevelés eredményességét növelő Montessori-eszközök szakszerű alkalmazására; ezáltal képesek a közoktatás különböző intézményeiben és területein (óvoda, általános iskola, gyógypedagógia, tehetséggondozás, kompenzáló nevelés) az egyes gyermekek egyedi individuális sajátosságaira alapozott nevelői gondolkodásmód és a hatékony, módszertanilag is megalapozott egyéni fejlesztő tevékenységek kialakítására. Cél, hogy a képzés eredményeként e pedagógusok olyan innovációs készségre és pedagógiai módszertani kultúrára tegyenek szert, amellyel biztos alapon, hatékonyan tudnak tevékenykedni egyrészt a Montessori-intézmények speciális körülményei között, másrészt a hagyományos intézmények keretei között is képesek az új módszertani megoldások hasznosítható elemeinek adaptálására, a közoktatásban hangsúlyosan jelentkező személyiségfejlesztési szükségletekhez való hatékonyabb alkalmazkodásra.

Source: https://magyarkozlony.hu/hivatalos-lapok/901d8c6b64c1589b7abe98398ad52c80a041d5ed/dokumentumok/8016381309e9c8ba522ed765568d807087cccc2a/letoltes